**Հասմիկ Թորոսյան** (29 Սեպտեմբեր, 1983, Երևան, Հայաստան), հայ օպերային երգչուհի (սոպրանո)։

Կենսագրություն
--------------

Հասմիկ Թորոսյանը ծնվել է Երևանում։ 2004 թվականին ավարտել է Երևանի Ռոմանոս Մելիքյանի անվան երաժշտական ուսումնարանը, իսկ 2010 թվականին՝ Երևանի Կոմիտասի անվան պետական կոնսերվատորիան։ 2004-2009 թվականներին երգել է սուրբ Գեղարդավանքի երգեցիկ խմբում։ 2011 թվականից՝ Ա. Սպենդիարյանի անվան օպերայի և բալետի ազգային ակադեմիական թատրոնի մեներգչուհի։

2012 թվականին հրավիրվել է ԱՄՆ (Միննեսսոտա)` «Հարավային լույսեր» երաժշտական փառատոնում կատարելու Նեդդայի դերերգը` Լեոնկավալոյի «Պայացներ» օպերայում։ 2013 թվականին առաջին անգամ հանդես է եկել բրիտանական Գլայնբուրն օպերային թատրոնում, որտեղ հրավիրվել է կատարելու Նորինայի դերերգը «Դոն Պասքուալե» և Ադինայի դերերգը Դոնիցետտիի «Սիրո ըմպելիք» օպերաներում։

2014 թվականին Հասմիկ Թորոսյանին հրավիրում են Իտալիա` սովորելու Ռոսսինիի ակադեմիայում` Ալբերտո Զեդդայի ղեկավարությամբ։ Իտալիայում առաջին անգամ բեմ է դուրս գալիս Պեզարո քաղաքում՝ Ռոսսինիի անվան օպերային թատրոնում՝ «Ճանապարհորդություն դեպի Ռեիմս» օպերայում կատարելով Կորինայի դերերգը, որից հետո՝ 2015 թվականին, հրավեր է ստանում Զեդդայի և «Ռոսսինի Օպերա Փառատոն»-ի կողմից՝ Ռոսսինիի «Լա Գազետա» օպերայում հանդես գալու Լիզետայի դերերգով։

2015 թվականին հանդես է եկել նաև Նոր Զելանդիայի «Ֆեստիվալ օպերա» փառատոնում, որտեղ Դոնիցետտիի «Սիրո ըմպելիք» օպերայում կատարել է Ադինայի դերերգը։ Նույն թվականին ելույթ է ունեցել «Փարիզի ազգային նվագախմբի» հետ՝ դիրիժոր Միխայիլ Յուրովսկու ղեկավարությամբ, որտեղ համերգային կատարումով հանդես է եկել Ռիմսկի-Կորսակովի «Թագավորի հարսնացուն» օպերայում` կատարելով Մարֆայի դերերգը։ 2015 թվականին Հայոց ցեղասպանության 100-ամյակի հիշատակին նվիրված միջոցառումների շրջանակներում Ռուսաստանի ազգային ֆիլհարմոնիկ նվագախմբի հետ` դիրիժոր Վլադիմիր Սպիվակովի գլխավորությամբ, կատարել է Մոցարտի «Ռեքֆիեմ»-ը։

Համագործակցում է նաև Հայաստանի պետական ֆիլհարմոնիկ նվագախմբի հետ (գեղարվեստական ղեկավար և գլխավոր դիրիժոր Էդուարդ Թոփչյան)։ Վարպետության դասեր է ստացել Թերեզա Բերգանցայից, Միրելա Ֆրենիից, Գրեիս Բամբրիից և Խուան Դիեգո Ֆլորեսից։

Համերգներով շրջագայել է ինչպես Հայաստանում, այնպես էլ Գերմանիայում, Շվեյցարիայում, Իտալիայում, Ավստրիայում, Ֆինլանդիայում, Ֆրանսիայում, ԱՄՆ-ում, Բրազիլիայում, Արգենտինայում, Ուրուգվայում, Հարավային Կորեայում, Չեխիայում, Ռուսաստանում, Ուկրաինայում, Դուբայում, Լիբանանում, Թուրքիայում։

Դերերգեր
--------

| Հեղինակ | Օպերա | Դեր |
| --- | --- | --- |
| Վոլֆգանգ Ամադեուս Մոցարտ | Իդոմենեոս, Կրետեի արքա | Իլիա |
| Վոլֆգանգ Ամադեուս Մոցարտ | Կախարդական սրինգ | Գիշերային Թագուհի |
| Ջակոմո Պուչինի | Ջանի Սկիկի | Լաուրետա |
| Ջակոմո Պուչինի | Ծիծեռնակ | Լիզետ |
| Ջակոմո Պուչինի | Բոհեմ | Մուզետտա |
| Ջոակինո Ռոսսինի | Սևիլյան սափրիչ | Ռոզինա |
| Ջոակինո Ռոսսինի | Ամուսնական մուրհակ | Ֆաննի |
| Ջոակինո Ռոսսինի | Ճանապարհորդություն դեպի Ռեիմս | Կորինա |
| Ջոակինո Ռոսսինի | Գազետա | Լիզետտա |
| Գաետանո Դոնիցետի | Լյուչիա դի Լամերմուր | Լուչիա |
| Գաետանո Դոնիցետի | Դոն Պասքուալե | Նորինա |
| Գաետանո Դոնիցետի | Սիրո ըմպելիք | Ադինա |
| Ջուզեպպե Վերդի | Տրավիատա | Վիոլետտա |
| Ռուջերո Լեոնկավալո | Ծաղրածուներ | Նեդդա |
| Արմեն Տիգրանյան | Անուշ | Անուշ |

Մրցանակներ և պարգևներ
---------------------

* ԽՍՀՄ ժողովրդական արտիստ Գոհար Գասպարյանի անվան մեներգիչների հանրապետական մրցույթի առաջին կարգի մրցանակ` ոսկե մեդալ (2008)
* ՀՀ նախագահի երիտասարդական մրցանակ` ոսկե մեդալ (2009)
* Մոսկվայի 16-րդ «Գեղեցիկ ձայն» միջազգային մրցույթի առաջին կարգի մրցանակ (2010)
* Հռոմի «Musica Sacra» միջազգային մրցույթի առաջին կարգի մրցանակ (2011)
* ՀՀ մշակույթի նախարարության շնորհակալագիր, 2017

Ծանոթագրություններ
------------------

1. 1 2 3 4 5 6  "Հասմիկ Թորոսյան". *opera.am* (in ամհարերեն). Արխիվացված է the original 2018 թ․ փետրվարի 22-ին. Retrieved 2018 թ․ հունվարի 4.
2. ↑  "ՀՀ մշակույթի նախարարության պարգևներ - ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՄՇԱԿՈՒՅԹԻ ՆԱԽԱՐԱՐՈՒԹՅՈՒՆ". *mincult.am*. Retrieved 2018 թ․ հունվարի 6.